Геодетска техничка школа

Београд, Милана Ракића 42

Број: \_\_\_\_\_\_\_\_\_\_\_\_\_

Датум: \_\_\_\_\_\_\_\_\_\_\_\_

На основу члана 45. Закона о средњем образовању и васпитању (Службени гласник РС бр.55/13 и 101/17. ) Школски одбор Геодетске техничке школе, на седници одржаној дана 2.4.2018. године донео је

**ПРАВИЛНИК О ИЗБОРУ УЧЕНИКА ГЕНЕРАЦИЈЕ**

**Члан 1.**

Овим Правилником утврђују се критеријуми и поступак избора Ученика генерације у Геодетској техничкој школи.

**Члан 2.**

За Ученика генерације може бити проглашен сваки ученик завршног разреда Геодетске техничке школе који обавезно испуњава следеће услове:

* да је био редован ученик Геодетске техничке школе, у континуитету, последње три школске године
* да је у току школовања имао одличан успех у најмање три школске године и најмање врло добар успех у једној школској години
* да је у току школовања имао примерно владање,

а пожељно је и да

* да је у току школовања учествовао на такмичењима, почев од школског до републичког такмичења; у организацији Министарстве просвете и другим такмичењима
* да је учествовао у раду школских секција и тимова и остварио резултате у ваннаставним активностима

**Члан 3.**

Елементи који се вреднују приликом избора ученика генерације су:

1. Успех у учењу и владању током школовања у средњој школи и редовност похађања наставе;
2. Успех на такмичењима из наставних предмета;
3. Успех на другим такмичењима, смотрама, пројектима и сајмовима ученичких достигнућа;
4. Успех на спортским такмичењима у којима је презентовао школу;
5. Активности и доприноси у раду школских секција;
6. Рад у оквиру одељењске заједнице и Ученичког парламента.

**Члан 4.**

Елементи наведени у члану 3. овог Правилника бодују се на следећи начин:

1. **Успех**

* Просечне оцене се сабирају, добијени збир се дели са бројем сабраних оцена, а затим се помножи са 30.
* Редовност похађања наставе: Ученик који конкурише за ученика генерације, уколико има више од 20 неоправданих часова, за све време школовања, за сваки неоправдани преко 20-ог одузеће му се по 0,5 бодова. Ученик који нема за 4 године ни један неоправдан изостанак добија 10, а уколико је тај број мањи од пет и пет добија пет бодова.

1. **Успех на такмичењима из наставних предмета:**

Бодују се такмичења предвиђена Календаром такмичења ученика средњих школа, у организацији Министарства просвете, из предмета Геодетска мерења и рачунања, Техничка обрада у премеру и Математика. Бодује се на основу табела датих у овом правилнику за сваки разред.

|  |  |  |  |  |
| --- | --- | --- | --- | --- |
|  | 1.место | 2.место | 3.место | Учешће |
| Школско | 8 | 6 | 4 | 0,5 |
| Републичко | 16 | 14 | 12 | 2 |

1. **Успех на конкурсима, изложбама, смотрама, пројектима, сајмовима ученичких достигнућа и другим такмичењима** (такмичење рецитатора, Пословни изазов, Ученичке компаније, драмске смотре)

|  |  |  |  |  |  |
| --- | --- | --- | --- | --- | --- |
|  | Ниво такмичења | 1.место | 2.место | 3.место | Учешће |
| **Рецитатори** | Школско | 1 | - | - | - |
| Општинско | 2 | 1 | 0,5 | - |
| Градско | 3 | 2 | 1 | - |
| Републичко | 4 | 3 | 2 | - |
| **Драмске смотре** | Општинско | 1,5 | 1 | 0,5 | - |
| **Пословни изазов** | Школско | 1 | - | - | - |
| Регионално | 2 | 1 | 0,5 | - |
| Републичко | 3 | 2 | 1 | - |
| Међународно | 4 | 3 | 2 | 1 |
| **Ученичке компаније** | Регионално | 2 | 1 | 0,5 | - |
| Републичко | 3 | 2 | 1 | - |
| Међународно | 4 | 3 | 2 | 1 |
| **Мислиша** |  | - | - | - | 0,5 |

1. **За успех на спортским такмичењима у којима ученик презентује школу**

Кандидат може добити број бодова утврђен у табели, која чини саставни део овог Правилника. Бодују се сва спортска такмичења у којима је ученик учествовао и поени се додењују за највиши освојени ранг такмичења.

|  |  |  |  |  |
| --- | --- | --- | --- | --- |
|  | Ниво такмичења | 1.место | 2.место | 3.место |
| **Екипни спортови**  (кошарка, одбојка, фудбал и рукомет) | Општинско | 1 | 0,5 | - |
| Градско | 2 | 1 | 0,5 |
| Републичко | 3 | 2 | 1 |
| **Индивидуални спортови**  (атлетика, гимнастика, стони тенис и пливање) | Општинско | 2 | 1 | 0,5 |
| Градско | 3 | 2 | 1 |
| Републичко | 4 | 3 | 2 |

1. **Активности и доприноси у раду школских секција и на школским манифестацијама**

* За сваку годину рада у секцијама у школи, предвиђеним Годишњим планом рада школе, на основу вођене евиденције, ученик по секцији у сваком разреду добија 2 бода, при чему се може доделити кандидату по овом основу максималнно 16 бодова (2 секције по години максимално).
* За сваку годину учешћа на школским манифестацијама и приредбама и презентацију школе на основу поседовања неког талента ..........................................................................1 бод
* За сваку годину учешћа у пројектима и активностима Еко школе...................................1 бод

1. **Рад у оквиру одељењске заједнице и Ученичког парламента:**

* за сваку годину рада у председништву одељењске заједнице...................................0,5 бодова
* за сваку годину рада у председништву Ученичког парламенту...........................................1 бод
* за сваку годину чланства у Ученичком парламенту.....................................................0,5 бодова
* за сваку годину учешћа на семинарима Ученичког парламента и пројектима школе....0,5 бодова

По овом основу кандидат може добити највише 8 бодова.

**Члан 5.**

Ученика генерације предлаже одељењски старешина, у сарадњи са одељењским већем.

Одељењски старешина са предложеним учеником прикупља документацију и доказе (копије сведочанстава, диплома, евиденције о похађању секција, учешћу у активностима и сл.).

**Члан 6.**

Све пријаве предају се искључиво секретару Школе у периоду од 15. до 20.маја текуће године. Уз пријаву ученици прилажу свој CV и сва документа којима доказују да испуњавају наведене услове и критеријуме овог Правилника у запечаћеној коверти коју заводи секретар Школе.

Одељенски старешина ће податак о успеху на крају четвртог разреда доставити одмах по завршетку седнице одељенског већа на којој је успех усвојен члановима Комисије. Ово једини доказ који се може накнадно доставити.

**Члан 7.**

Све пристигле пријаве разматра Комисија за избор ученика генерације.

Директор школе именује Комисију из претходног става до истека рока за предају предлога.

Комисију чине:

* 2 наставника (по један из стручних и општеобразовних предмета који нису предавали ученицима)
* представник ученичког парламента (који похађа први, други или трећи разред)
* представник Савета родитеља (чије дете похађа први, други и трећи разред)
* психолог школе

**Члан 8.**

Комисија разматра поднете пријаве и документацију (портфолио ученика), бодује кандидате и прави ранг листу придржавајући се услова наведених у Правилнику. Бодови се додељују искључиво по критеријумима за које постоје докази.

Одмах након седница одељењских већа на којима се усваја успех ученика, чланови Комисије у припремљену ранг листу додељују бодове за успех ученика.

Након прикупљених података, провере истих и извршеном бодовању, Комисија доставља оверен записник о раду и предлог Ученика генерације директору школе.

* Уколико два или више кандидата имају једнак број бодова, предност има ученик који има већи број бодова за успех у учењу.
* Уколико и по овом основу ученици имају једнак број бодова, предност има онај ученик који има предност на републичким такмичењима из наставних предмета- ГМР, ТОП, математика.
* Уколико и по овом основу ученици имају једнак број бодова, предност има онај ученик који има предност на школским такмичењима из наставних предмета- ГМР, ТОП, математика.
* Уколико и по овом основу ученици имају једнак број бодова, предност има онај ученик чија је просечна оцена из стручних предмета који се уче од прве до четврте године боља.
* Уколико и по овом основу ученици имају једнак број бодова, предност има онај ученик који има предност у бодовима за редовно похађање наставе.
* Уколико и по основу из претходног става ученици имају једнак број бодова, Ученика генерације бирају чланови Наставничког већа јавним гласањем.

.

**Члан 9.**

Одлуку о избору Ученика генерације доноси Наставничко веће на основу предлога Комисије.

Одлука Наставничког већа је коначна и кандидати немају право жалбе на одлуку.

**Члан 10.**

Јавно и званично проглашење ученика генерације организује се, кад је то могуће, на матурској свечаности или приликом доделе диплома ученицима завршних разреда, када се додељује и диплома ученика генерације.

Информација о избору Ученика генерације објављује се на огласној табли и вебстраници школе.

У складу са материјалним могућностима Министарства, Општине, Града, јединица локалне самоправе, школе и других заинтересованих субјеката, ученику генерације се могу доделити новчане награде и одговарајући поклони.

**Члан 11.**

Овај Правилник ступа на снагу осам дана од објављивања на огласној табли школе.

Председник Школског одбора

Душица Ивандић